정조 7년
前正言閔昌爀疏曰。伏以。天祚我東。休慶川至。寶鑑進而世室告成。元子誕而徽號追擧。玆當帀域歡忭之辰。冞增一介感戴之私。因伏念。臣樣不入俗。福未盈眦。旣失衛身之方。反取玷名之恥。仰跼俯踧。無地自容。故屛伏窮廬。省愆補過。殆十年于玆矣。名姓久阻於通籍。收錄敢期於逮賤。而不自意向者。薇院特除。忽及臣身。無望之地。有隕自天。況臣苫塊餘喘。內傷不洎之榮。外感非常之恩。自不覺血淚之被面也。撲盡驚霜之弱葉。孤踪曷保於逢秋。而收得落溷之殘花。聖念乃軫於同春。噓枯肉骨。未足爲喩。義當竭蹶叩謝之不暇。而時適滯鄕。未及進身。正値移蹕而訊囚。而敢闕趨班而參鞫。公私惶懍。已不勝道矣。徒霑湔拂之渥。自甘逋違之誅。倖逭嚴勘。例蒙恩遞。非罪伊榮。曷報涓埃。緣臣之情。無路自達。抱此危蹙。而恬若不省。益不知措躬之所矣。伏況公議不允於臣身。久拔銓注。只當深自貶責。如將待勘。苟知廉防。事無大小。何遽持論自同平人。而臣所欲言者。爲弊之久。非今斯今。似若不急。然漆室之憂。歲月旣深。而有爲之世。建白無人。念又捱過此時。實長民國一年之害矣。斵輪貫珠。尙有所進。顧忝朝紳之末。恐無自阻之理。且以臣倥侗譾劣。百無一能。而憂國之誠。根於秉彝。玆敢不計當默之時。張皇爲說。冒昧陳懇。庶蒙聖慈之矜察。而難逃物議之嗤笑。有激愚衷。而自謀則疎矣。噫。我聖上宵旰靡寧。勵精圖理。環海含生之一勞一逸。若親履而目擊。凡於施措綸綍之間。德意藹然。有足以感木石而孚豚魚。仁化所覃。宜無一物之不遂。而猶患澤不下究。情未上達。使我赤子或抱哀怨而無所控告者。靜言興惟。誰執厥咎。無乃承流宣化之人。未能悉心而仰體耶。民固邦本。本固邦寧。凡在制生而釐弊。豈容或忽。而外而列郡之許多民隱。固難倉卒而枚擧。然內若都民之日漸困羸。尙無指陳而力言。近猶如此。則遠者可知。竊伏念江民漕運之易以嶺漕。粵自庚辰。創行新法。當事之始。慮非不周。而末流之弊。所難逆料。則臣何嫌駁議於後。不思所以矯救乎。江民之生。無賴耕作與貢市。國家所以緩急之際。不時應副者。所須甚切。便作襟喉之地。故許令業船漕運。以厚其生。而條法未詳。致或故犯於臭載。是實非民之罪。而法未盡善也。先民之爲國設法。長慮遠圖。有非後人所及。只宜遵而勿失。或就疵弊之生。時加整頓。期無背設法之意而已。矯揉太甚。終至蠹國而病民。豈不惜哉。大抵嶺漕之法。約計以六十餘官船。船各置十六名漕卒。而人各給十六兩衣資。五石糧米。與八十石補縮後。穀等米八十兩。船上器械價。種種名色。歲以爲率。一年破費。洽爲米九千六百石。錢二萬一百六十兩。而以錢爲米。合計爲一萬六千三百二十石。已多於京漕之費。而間以二年船給十石賞米。十年限滿改船之前。又費米一千八百石矣。且募民爲九百六十名漕卒。而復身而蠲役。一夫應募。家累游手。國失幾千名農民。數十同軍布。而致多不闢之田。稅納之數。又未知減却幾分。紐計十年折欠之錢。一萬九千二百兩。而爲米六千四百石矣。旣未阜財而裕民。反令耗財而失民。已是非計之得。而又何必捨置不耕不役之江民。濫調遐外有用之民。作無益而害有益乎。從前萬餘石船價。盡爲江民。帶歸江上。分作都民之食。故餘波所及。雖當歉歲。市價不憂其踊貴。而一自嶺漕以後。土著之卒。挈歸渠家。而徒手上船。或於沿路穀貴地分。和賣射利。而輒就公穀中作奸犯科。及其納倉而逋欠。則還爲取辦於貢米廛米。嶺穀則初無沾丐都民之利。而反泄京穀。故雖値連歲之豊。而都民之生。猶告遑急者此也。況彼漕卒。免耕耘之勞。而寓食於官。一室沾足。然凡民之昔輸于官者。遠過數百里。近不下百里。令各般運於漕倉。故斛面脚費。爲害百端。樂歲猶自稱貸以益之。及値荒年。宛轉流移。愁怨載路。無告之情。良亦皆哀。殺一存十。仁者不爲。利一病萬。豈所忍焉。江民之失業。而冤苦雖深。無計呼籲。嶺民之貽弊。而勞費滋甚。曾莫之恤。都民之坐受羸瘠於不言之中。而亦無能探弊源而振救之者。使聖明獨勞於上。而群下則每患規規於目下苟完之計。隨處補罅。爲勞則甚。而功及于民。如手搏沙。難見膠固之形。易成泮渙之勢。況又從之以水汨而風蕩之乎。臣實秩卑而人微。事係更張。而猥欲措置。則易爲拘攔而莫用。況無言責。而忽自擔𢴦。則必招繆妄之訾毁。然漏船之載備袽正急。越俎之嫌。拚棄難顧。玆敢略試陳暴。伏乞聖明。垂察而財擇焉。竊伏念嶺漕之不可行。旣如彼瞭然。舊法則弊而難復。毋寧別設一法。自爲民國兩便。財用兼裕之道也。另募江外慣水丁壯十三。爲一般之卒。足以當鄕卒十六。擇民有氣力忠謹者。每定船主一人。而管轄船事。足以節制一船之卒。就向嶺漕之各項支費科放。一年料米。沙工二十斗。格軍十二斗爲準。以厚其生。如軍兵之受料。又倣貢法。遞年俵給七十石貢價於船主。俾樂其業。如貢人之受價。先制恒業。以導恒心。則必不如舊法之綱紀不立。人人覬覦。行貨圖差。而一入渠手。則船價之外。妄生非分之望。上所謂非民之罪。而法之不善者此也。待今綱船之來。不許放還。因爲綰繫於三軍門。而句管於備局。一如江華府訓局船例。而船主則分屬軍校。船卒則編名尺籍。漕運之外。足令緩急而相須。是得欠缺未講之法。脫有憂虞。深仗水卒之用矣。如是而猶慮有故敗。十船爲隊。俾各收連一船之敗責逋九船。則其於愼風波而折奸僞。行止守望。交互致力。保無前患矣。無相牽制。人自爲禁。故開帆下碇。或先或後。衆夫一念。惟在走弄。眇彼差員。不足强斷。科罪相尋。而勢莫之遏。爲害滋久。而了不知變。豈盡人謀之短。抑由玩愒之弊。而卽者湖南之告敗。實是左契。旣因其舊。而輔以此法。國免十擧一敗之害。民懷復業養生之恩。則必不如新法之奪此與彼。而表裏俱困。本末倒置。先失緩急足恃之民。而漫糜經用可久之穀。上所謂非民之罪而法之不善者又此也。又將嶺漕猥雜之費。照對京漕出剩之數。歲計爲四千八百八十八石。而十年內三次賞米。一千八百石。則又在此數之外。約計十年。合得米五萬七千八十石矣。且一運嶺穀。不當徒費朔料。終歲無役。兩湖之穀。亦足竝力土船。分撥投載。一擧可盡。設或不足。私船之首實而願爲官船者必多。將又不勞而坐致兩湖之稅。而賃船之穀。自爲節縮。然則一年出剩。又近萬計。而元稅亦當增益矣。苟可以利民。猶當損財。計爲益下之政。矧乎裕國恤民。各適其要。而何苦而不爲也。法定之後。嶺外之三漕倉。停閣不用。以抒南民轉輸之苦。而逐邑裝發。復前之法。因西江宣惠舊倉。略加葺理。名以漕倉。委積歲計。出剩之穀。以補經費。船校船卒。庫色庫直。分等俵寄。科料于此。別成一大儲峙。則不及十年。已過十餘萬斛。而亦足以支三萬軍一年之用矣。旣定軍號。而屬之三營。則自有大臣將臣。不必更令關由於地部惠廳。而相度利病。檢會踦贏。令久不弊。亦當有術。一有循私而背公。則必致亂法而藏奸。所宜詳定之下初不可不愼。凡所勘結。一委廟堂。更擇廉平綜鍊之人。署以郞官。上下交躋。科紐圓備。足當趁辦。自無繁亂糅雜之憂矣。臣於跧伏之次。訪逮民情。隱度措劃。而想其意願。亦不外是。但所慮者。漕卒來後。資財舞奸。百方邀阻。易生關節。且八十兩船械修改之錢。歲受於官。故及其回船。盡捻船械。抛賣過半。忸以爲常。今若淹延不決。苟度時月。則其所虧欠。宜復不小。此臣所謂不爲則已。宜速難緩。恐失今時。故抱匭徊徨。不能按住。猥上陳論。公耳忘私者也。祗恐循常厭煩之人。必以經久難動。反致膠擾爲說。然此非移民轉粟之比。只使嶺民歸農。江民復業。各安其舊。而旋轉在上。不勞於下。正如蟻之緣磑。磑旋而蟻不知也。夫何擾攘之有。而民之解懸。正在斯會。尤何論於久近之間哉。抑有不論當否。目以僇廢之人打乖而喜事。謂不足聽用者。以臣踪地。受以爲過。無辭可解。然肉食無謀。前代有譏。蕘說必採。古人所貴。旣不得發人所未發。若又欲以人而廢言。則方且萬民同墊。而亦無一人抗論。言事之戒。日深一日。國之治否。民之欣戚。殿下雖欲問在朝在野。何從而得聞乎。此又臣之憂。不獨民病。而懼有此患。伏乞聖明。不以臣僭妄。克軫醫疾而蘇殘。亟命廟堂。劃日議稟。卽賜施行。而及試法條而如有不便。轉漕失利而祛弊罔效。國用不敷而民食未裕。則臣請明伏妄論僨誤之罪。以爲經國不忠者戒焉。省疏具悉。所陳漕運救弊之策。稔聞有此議。爾言際到。令廟堂爛商稟處。